ኢትዮጵያ የደረሰችበትን የዲፕሎማሲና የኢኮኖሚ ደረጃ የሚመጥን ዓለም አቀፋዊ ውክልና እንዲኖራት እየሰራች ነው
የኢፌዴሪ የውጭ ጉዳይ ሚኒስቴር ቃል አቀባይ አቶ መለስ ዓለም  በወቅታዊ ጉዳዮች በሰጡት መግለጫ  ኢትዮጵያ አሁን በአለም ካላት የፖለቲካና ዲፕሎማሲ እንቅስቃሴ፣ የዲፕሎማሲ ተሰሚነትና ተደማጭነት አንጻር ያላትን ዓለም አቀፋዊ ውክልናን ለማስፋት በትኩረት እየተሰራ ነው ብለዋል።በሁለተኛው የእድገትና ትራንስፎርሜሽን እቅድ እንዲከፈቱ ከተያዙ ሚሲዮኖች መካከል በሞሮኮ፣ በአልጀሪያና፣ በሩዋንዳ ኤምባሲዎች እንደዚሁም በቱርክ ኢስታምቡል ቆንስላ ጄኔራል  መከፈታቸውንም ጠቅሰዋል።አቶ መለስ እንደገለጹት በቀጣይም በርካታ የክብር ቆንስላ ጽ/ቤቶችን በአፍሪካ፣ በአውሮፓ፣ በሰሜን አሜሪካ፣ ኤዥያና ኦሺኒያ እና በመካከለኛዉ ምስረቅ አገራት ለማስከፈት ታቅዷል።ውክልናን ማስፋት የኢኮኖሚ ዲፕሎማሲን ለማሳደግ፣ በየአገራቱ የሚገኙ ዜጎችን መብት ለማስከበር፣ የኢንቨስትመንት፣ የቱሪዝም፣ የገፅታ ግንባታ፣ የሳይንስና ቴክኖሎጅ ሽግግርን ለማሳደግ አይነተኛ ሚና ይጫወታል ብለዋል።በኢህአዴግ በኩል የፖለቲካ ምህዳሩን ለማስፋት እየተወሰዱ ያሉት እርምጃዎች ለአገሪቱ የውጭ ግንኙነትና ዲፕሎማሲ መዳበር የጎላ ሚና እንደሚኖረውም አቶ መለስ ገልጸዋል።የውጭ ጉዳይ ሚኒስቴርም የተሰጠውን ስኬታማ ይሆን ዘንድ የሚጠበቅበትን ለመወጣት ከምንጊዜውም በላይ ዝግጁ መሆኑን አመልክተዋል።የደቡብ ሱዳን ተቀናቃኝ ወገኖች በቅርቡ በአዲስ አበባ የተፈራረሙት የሰላም ስምምነት ማሳለጫ መድረክ እንዲተገበር ኢጋድና አለም አቀፉ ማህበረሰብ ግፊቱን እንደሚቀጥል ገልጸዋል።በዋና ዋና ተቀናቃኝ ወገኖች በኩል ለሰላም ስምምነቱ መተግበር ቁርጠኝነት መኖሩን ያወሱት አቶ መለስ አንድንድ ቦታዎች የሚታዩት ውጥረቶች ተቀርፎ  ተግባራዊነቱ እንደሚቀጥል ያላቸውን እምነት ገልጸዋል። 